​ປ. ໄບ​ເດັນ ກ່າວ​ວ່າ ພວກ​ນັກ​ລົບ​ເກົ່າ ທີ່​ຖືກ​ອາ​ກາດ​​ພິດ ໃນ​​ເຂດ​ແນວ​ໜ້າ ຈຳ​ເປັນ​ຕ້ອງ​ໄດ້​ຮັບການ​ປິ່ນ​ປົວ ​ທີ່ດ​ີກວ່າ​ເກົ່າ 
ທ່ານ​ໄບ​ເດັນ​ໄດ້​ໄປ​ວາງ​ພວງ​ມາ​ລາ ທີ່​ສຸ​ສານ​ແຫ່ງ​ຊາດ​ອາ​ລິງ​ຕັນ ໃກ້ໆ​ນະ​ຄອນ​ຫຼວງວໍ​ຊິງ​ຕັນໃນ​ວັນ​ພະ​ຫັດ​ວານນີ້ ເພື່ອ​ເປັນ​ກຽດ​ໃຫ້​ພວກ​ນັກ​ລົບ​ເກົ່າ​ສະ​ຫະ​ລັດ.
ໃນການສະຫຼອງວັນນັກລົບເກົ່າຢູ່ໃນຕຳແໜ່ງເທື່ອທຳອິດ ປະທານາທິບໍດີສະຫະລັດ ທ່ານໂຈ ໄບເດັນ ໃນວັນພະຫັດວານນີ້ ໄດ້ສັ່ງໃຫ້ລັດຖະບານຂອງທ່ານສະໜອງການປິ່ນປົວທີ່ດີກວ່າເກົ່າ ສຳລັບພວກນັກລົບເກົ່າທີ່ໄດ້ຖືກອາກາດພິດຢູ່ໃນສະໜາມລົບແລະທຳການສຶກສາເບິ່ງພະຍາດດັ່ງກ່າວທີ່ພວກເຂົາເຈົ້າອາດຈະໄດ້ຮັບ ໃນລະຫວ່າງຮັບໃຊ້ຊາດຢູ່ໃນຕ່າງປະເທດ ນັບເປັນເວລາຫຼາຍໆປີມາແລ້ວ ທີ່ພວກທະຫານອາເມຣິກັນໄດ້ຖືກເຜີຍແບໃສ່ໄຟທີ່ລຸກໄໝ້ກາງແຈ້ງ ຢູ່ໃນສະໜາມລົບ ລະຫວ່າງການປະຕິບັດໜ້າທີ່ ຢູ່ໃນອີຣັກ ແລະອັຟການິສຖານ ອຸບປະກອນທີ່ເປັນອັນຕະລາຍ ເຊັ່ນອີເລັກໂຕຣນິກ ລົດແລະສິ່ງເສດເຫຼືອຂອງມະນຸດ ຕາມປົກກະຕິແລ້ວໄດ້ຖືກນຳໄປສີດປົນໃສ່ກັບນ້ຳມັນເຮືອບິນແລ້ວກໍຈູດໄຟໃສ່ໃຫ້ມັນລຸກໄໝ້ເພື່ອສົ່ງຄວັນພິດແລະສານທີ່ສາມາດພາໃຫ້ເປັນມະເຮັງໃນແຊລ ຢູ່ໃນອາກາດ ສຳລັບທ່ານໄບເດັນ ຄຳສັ່ງນີ້ແມ່ນຖືເປັນເລື້ອງສ່ວນໂຕ ທ່ານໄດ້ສະເໜີແນະໂດຍທີ່ຍັງບໍ່ທັນໄດ້ຮັບການພິສູດວ່າ ມະເຮັງທີ່ເຮັດໃຫ້ລູກຊາຍຂອງທ່ານ ທ່ານໂບ ເສຍຊີວິດໃນປີ 2015 ນັ້ນ ແມ່ນພົວພັນກັບການເຜີຍແບໃສ່ໄຟທີ່ກໍ່ໃຫ້ເກີດສານພິດ ໃນລະຫວ່າງການໄປປະຕິບັດງານຂອງລາວຢູ່ໃນປະເທດອີຣັກ ທ່ານໄບເດັນໄດ້ກ່າວທີ່ກອງປະຊຸມສະຫະພັນພະນັກງານບໍລິການລະຫວ່າງປະເທດໃນປີ 2019 ວ່າ “ລາວໄດ້ອາສາສະໝັກ ເຂົ້າຮ່ວມກຳລັງຮັກສາດິນແດນໃນຕອນທີ່ລາວມີອາຍຸ 32 ປີ ຍ້ອນລາວຄິດວ່າ ລາວມີພັນທະທີ່ຕ້ອງໄດ້ເຮັດຈັ່ງຊັ້ນ ແລະຍ້ອນໄດ້ຖືກເຜີຍແຜໃສ່ໄຟທີ່ລຸກໄໝ້ກາງແຈ້ງ ໃນທັດສະນະຂອງຂ້າພະເຈົ້າແລ້ວ ຂ້າພະເຈົ້າຍັງພິສູດບໍ່ໄດ້ເທື່ອລາວໄດ້ກັບຄືນມາດ້ວຍການເປັນມະເຮັງໃນລະບົບເສັ້ນປະສາດຂັ້ນທີສີ່ ທ່ານໄບເດັນໄດ້ໄປວາງພວງມາລາ ທີ່ສຸສານແຫ່ງຊາດອາລິງຕັນ ໃກ້ໆນະຄອນຫຼວງວໍຊິງຕັນໃນວັນພະຫັດວານນີ້ ເພື່ອເປັນກຽດໃຫ້ພວກນັກລົບເກົ່າສະຫະລັດ ໃນຄຳປາໄສທີ່ສັ້ນໆນັ້ນ ທ່ານໄບເດັນກ່າວວ່າ ພວກນັກລົບເກົ່າທີ່ອອກບຳນານແລ້ວ ແລະພວກທີ່ກຳລັງຮັບໃຊ້ປະເທດຊາດຢູ່ໃນເວລານີ້ ແມ່ນກະດູກສັນຫລັງຂອງປະເທດນີ້ ” ທ່ານກ່າວວ່າ “ພວກເຮົາໄດ້ຮ້ອງຂໍຕໍ່ພວກທ່ານມາຢ່າງຫຼວງຫຼາຍແລະດົນນານມາແລ້ວ ປະເທດຊາດຂອງພວກເຮົາຂໍສະແດງຄວາມຮູ້ບຸນຄຸນ ” ທ່ານຮຽກຮ້ອງໃຫ້ພວກນັກລົບເກົ່າ ທີ່ກຳລັງດີ້ນຮົນຕໍ່ສູ້ກັບບັນຫາທາງດ້ານການແພດຫຼືເຄີຍຄິດກ່ຽວກັບຂ້າໂຕຕາຍນັ້ນ ຈົ່ງພາກັນຍື່ນມືໄປຂໍການຊ່ວຍເຫຼຼືອ